د کندز په امام صاحب کې د طالبانو او محلي پولیسو ترمنځ جګړه شوې
تېره شپه د کندز ولایت د امام صاحب په ولسوالۍ کې وسله والو طالبانو د بازار په یوه څنډه کې د محلي‌ پولیسو پر امنیتي‌ پوسته برید کړی.
د ۲۱۷ قول اردو مطبوعاتي‌ مسول عبدالهادي‌ نظري نن دوشنبه د فبروري ۱۵ (سلواغې ۲۷) پر امنیتي‌ ځواکونو د وسله والو طالبانو حمله تائید کړه، خو د تلفاتو په اړه یې څه ونه ویل. ښاغلي نظري‌ په دغه جګړه کې د ملي‌ اردو د یو تن سرتیري د ټپي‌ کیدو خبر ورکړ او زیاته یې کړه چې په دغه برید کې ۵ تنه وسله وال طالبان هم وژل شوي‌ دي. خو د کندز د ولایتي‌ شورا غړی خال الدین حکیمي‌ وايي‌ چې د طالبانو په دغه برید کې چې د ولسوالۍ د بازار په بخمل کوڅه کې یې پر امنیتي‌ پوسته کړې ۷ تنه محلي‌ پولیس وژل شوي‌ دي. هغه زیاتوي‌ چې دغه جګړه د ماښام له اوو بجو پیل شوه او تر ناوخته یې دوام وکړ چې یو تن د ملي‌ اردو سرتیری او ۳ تنه محلي‌ پولیس هم په کې ټپيان‌ شوي دي. حکیمي‌ وايي‌ چې دغو سرتیرو ته پر وخت مرستندویه قوه نه ده رسیدلی. بلخوا د دفاع وزارت له خوا په خپره شوې اعلامیه کې په جوزجان کې د ۷ تنو وسله والو طالبانو د وژل کیدو خبر ورکړل شوی. د فاع وزارت وايي‌ چې تېره شپه د جوزجان په اقچه ولسوالي کې د دفاع وزارت ځواکونو پر وسله والو طالبانو عملیات کړي‌ چې په کې د طالبانو د یو کلیدي‌ غړي‌ په ګډون د هغوی یو تن سرګروپ‌ هم وژل شوی‌ دی. وسله والو طالبانو تر دا مهاله په دې اړه تبصره نه ده کړې. گل رحیم نیازمن له کال ٢٠٠٢ نه له امریکا غږ اشنا راډیو سره د خبریال په حیث کار کوي. په کندوز پوهنتون کې لومړی د اقتصاد او وروسته د ادبیاتو له پوهنځي څخه فارغه شوی. د افغانستان په شمال کې د مدني او ادبي ټولنو فعال غړی دی.